  Виталий Пронин Алнаш калыклэн одӥгез дано пиез - Пётр Павлович Гущин. Мӧйыос тодо на Петыр агаез визьмо, ужась, котькинлы визь-кенеш сётыны дась луись адямиен. Солэн «лёгем пытьыез» - улоназ лэсьтэм ужъёсыз гинэ вылымтэ. Гожтэм чуръёсыз калыклы шараяськизы, улонысь кошкемез бере 22 ар ортчыса.1998-тӥ арын, шаертодонъя материал люкакум, пырай Пётр Гущинлэн улэм юртаз. Кензы Степанида Гущина чуланазы поттӥз но фанералэсь лэсьтэм коробез возьматӥз. Чылкак пайми: сандыкын пӧртэм документъёс, фотографиос, шаермылэн историеныз, пӧртэм сям-йылолъёсын герӟаськем тодэ ваёнъёс, топонимикая, алнаш калыклэн выжыезъя материалъёс, дневникъёс, кылбуръёс...2011-тӥ арын май толэзе Алнаш черкогурт 260 ар тырмонзэ пусйиз. Солы сӥзьыса, печатламы «Анлаш. Троицкое. Алнаши» книга. Ӵапак отчы пыртэмын Пётр Гущинлэн исторической но этнографической очеркъёсыз, куд-ог кырӟанъёсыз. Дано улосчимылэн улон сюресэз кузь но секыт, со куинь ож пыр потэмын. Озьы ке но газетын-а, заводын-а, колхозын-а ужам - котьку азьветлӥсьёс пӧлын вылэм, нош ваньмон дыръяз кияз перо кутылэм. Нош кин со Пётр Гущин? * * *Вордскемын 1892-тӥ арын 17-тӥ апреле Алнаш черкогуртысь удмурт крестьян семьяын. Пичи дыръяз ик котьмае тодыны турттӥсь вылэм. Туж яратэм пересьёслэсь вераськемзэс кылзыны. Тае валаны луэ ас гожъямъёсысьтыз.Толалтэ ӝытъёсы ми доры 3-4 кузя пересьёс кут кутанэн пукыны лыктозы вал. Пятилинейной лампаен трубаез ке ӝуато, туж югыт потылӥз. Ма но ӧз вераськылэ: солдатын ветлэмзы, олокыӵе но учыръёс, калык чакланъёс, инкуазь тодметъёс сярысь. Со сяна, трос верасько вал асьме калыклэн азьло дыре улэм-вылэмез, йылолъёсыз сярысь. Тӥни озьы мон, пичи мурт, улонэз адӟем пересьёслэсь вераськемзэс сак кылзылӥ, вань верамъёссэс пелям но сюлэмам понӥсько вал.Пётр Гущин семьяязы одӥг пи будэм, соин но, дыр, атаез Павел Иванович туж сюлмаськем пизэ дышетон пумысен. Со вакытэ ик Алнаш школаын тодон-валан люкаллям мукет дано адямиос: Кизекгуртысь Трофим Борисов, Сизьгуртысь Лазарь Буранов. 1904-тӥ арын нырысьсэ лыдӟыны кылдэм удмурт кылын книга. Петялэсь котьмаин тунсыкъяськемзэ шӧдыса, дышетӥсьсы Иван Васильевич Яковлев пияшлы пичи книга - удмурт кылын календарь - сётэм. Петя, дораз бертыса, быдэс семьяезлы сое шара лыдӟем. Семьяязы соос 8 кузя улӥллям, нош лыдӟиськыны быгатэм Петя гинэ. Мукет дыръя дышетӥсез Николай царьлэсь манифестсэ сётэм, егит пияш сое черкогуртысь крестьян калык азьын лыдӟем.1915-тӥ арын сентябрь толэзе Гущинэз басьтӥллям солдатэ. Уфа городэ шедем, отӥяз вуылэм на Москвае, Казане, Киеве, Харькове но мукет городъёсы, Европаысь но куд-ог странаосы. Туж жалям ӵош служить карем эшъёссэ, тросэзлэн, пе, дышетскемзы вылымтэ. Гожтэм чуръёсысьтыз но сое валано: ӟуч кылэз валасьтэмъёсты жугылӥллям политзанятиосын, нош маршен вамышъякузы пыдзэс сурасьёсты прикладэн шуккылӥллям. Гущинлы но тыш йӧтылэм.1917-тӥ арын январь толэзьлэн пумаз Смолин офицерлэсь П. Гущин тодэм революцилы дасяськон сярысь. Удмурт солдатэз со нуллэм большевикъёслэн лушкем ортчись собраниязы.Февраль толэзьлэн пумаз (числозэ уг ни тодӥськы) ӵукна султӥмы, сиськимы, нокин милемыз нокытчы уг улля. Ваньмы лёгаськиськом, номыре ум валаське, ведь мукет дыръя арнянуналэ но черке строен нулло вал. Нуназезэ сиськеммы бере милемыз строе султытӥзы но полковник вераз, Россиын революция, эксэез сэрпалтӥзы шуыса.Ростовын соку лымы вылымтэ ни, ваньзэс демонстрацие поттӥллям. Урамъёсын калык трос вылэм, черекъяллям: «Долой войну!» Ожмаськон дугдымтэ, солдатъёсыз фронтэ - Румыние - келяллям. 1918-тӥ арын январь толэзе Гущин дор палъёсаз вуэм.Румыниын ожмаськем удмурт воргорон Алнашаз бертэм. Фронтысь бертэм мурт уж борды басьтӥськем. Алнашысь егитъёс кылдытӥллям культурно-просветительской кружок. Со кружокен кивалтӥллям визьмо, дышетскем алнаш воргоронъёс: М. Абрамов (Казаньысь учительской семинариез быдтэмын) но Н. Рябов (ожысь бертэм офицер). Спектакльёс пуктыны дасяськыкузы, шугъяськонзы кылдэм удмурт кылын гожтэм пьесаос ласянь. Соку Пётр Гущин берыктон уж борды басьтӥськем, ачиз ик суфлёр луэм. Ӵапак со дырысен алнаш калык удмурт кылын спектакльёс адӟыны кутске. Нимаз клубзы ӧвӧлэн егитъёс интыяськиллям Молчанов урядниклэн коркаяз. Кузётэк сылӥсь юртэз тупатъяллям но шулдыръяськон интылы пӧрмытӥллям. Арлыдоос нылпиоссэс отчы пыраны лэзиллямтэ, шайтан корка шуыса кышкатъяллям, но спектакль учкыны мылкыд карисьёс люкаськиллям.Берыктон уж бордын мыло-кыдо ужамез вуттӥз сое Елабугае «Гудыри» газетэ. Редакциын ужамзэ шуныт кылъёсын тодаз вае. Жаляса верано, гожъяськисьын солы кема ужаны кылдымтэ, Елабугае Колчаклэн армиез вуэмен (1919-тӥ арын тулыс), газетын ужасьёс Вятские Поляны пала пегӟо, нош П. Гущин дораз шонтэм. Со вакытэ кышкыт висён - тиф - бордаз лякиськем. Алнашын висьыса кылльыкуз, Гущинъёс доры тӧдьыос пыриллям, офицерзы но вылэм. Юрт пушкысь ваньзэ бугыръяллям, ӟеч тӥрлыксэс сьӧразы нуиллям. Ярано коть, нокин тодымтэ, висись мурт «Гудыри» газетын ужамын шуыса. Гущинэз соку ик ыбысалзы.Йӧнамез бере Пётр Павлович мынэм Сарапулэ. Югдытӥсьмы Т. Борисов сое куинь толэзьем партшколае лэзем. Дышетсконзэ быдтыса, Башкириысь Бирск городын практиказэ ортчемез бере Гущинэз нош ик Елабугае лэзиллям. Таяз учыре отын «Сюрло» газет поттыны кутскиллям. но алнаш пилы кема ужаны кылдымтэ. 1921-тӥ арын сое Горд Армие басьтӥллям.Дор палъёсаз 1923-тӥ арын вуэм. Граждан ожысь бертэм солдатэз Алнашысь сельсоветэ секретаре пукто, со вакытэ ик гурт старосталэсь но ужзэ быдэсъям. 1926-тӥ арын Гущинлэн кичӧлтэмезъя, куать коркаен вераськыса-кенешыса, «Тӧлӥськон» товарищество кылдытӥллям. Ар ортчыса, товариществозы паськытам но, «Мотор» огазеяськон кылдэм. Крестьян калыклы кельшем дэмен ужан, отӥяз Алнаш черкогуртлэн удмурт люкетэз быдэсак пырем «Мотор» колхозэ.Мылысь-кыдысь ужан вакытаз Пётр Гущинлы пыд пуктӥсьёс шедё. Тысь поттонэз но тӧлӥськонэз вань шуыса, сое кулак кариллям. Кӧня ке дыр ортчыса, талам арбериоссэ берыктӥллям ке но, кӧтжожез сюлмаз пыдло каръяськем.1931-тӥ арын Пётр Гущинэз председателе пукто. Вить ар ортчыса, «Мотор» колхозлэн огъя собранияз Гущинлы дышетскыны дэмлало Москваысь черепица поттонъя курсын. 1937-тӥ арын со зэмос мастер луыса берытске. Выль специалистэз райком ыстэм «Социализм» колхозэ (Туймыйыл гуртэ) черепица лэсьтонъя завод пуктыны.Отын со 1942-тӥ арозь ужам, нош март толэзе Гущинэз мобилизовать каро трудармие. Туймыйылысь кошкемез бере черепица поттон заводзы гуньдэм. Быдӟым ож вакытэ витьтон аресъем Гущин службазэ ортчытэм Ижевскысь 12 номеро исправительно-трудовой колониын охранник луыса. Война бере нош ик вордскем палъёсаз бертэм, таяз учыре сое Алнашысь кирпич заводэ ыстӥллям. * * *Петыр агаез котькин гажаз. Ачиз но со туж сабыр, лякыт, зӥбыт сямо вылэм. Котькуд собраниын гурт калык сое вераськыны куре вылэм, котьма ужпумъёсъя визь-кенеш сётыны, солэсь малпанзэ тодыны тыршиллям. Уж сярысь но, улон сярысь но Петыр агаен кенешиллям удмуртэз но, ӟучез но, бигерез но.Пётр Гущин кусып возем газетъёсын. Районын, черкогуртын ортчем ужрадъёс сярысь гожъям. Тужгес яратоно удысэз - история но этнография. Гожъямъёссэ лыдӟыса, син азе сайкыт пуксе Алнашысь удмуртъёслэн азьло дыръя улэмзы, ужамзы, дӥсяськемзы, йылол-сямъёссы. Калык верамъя, Петыр агай аракы юымтэ, тамак кыскымтэ. Вить нылпи будэтэм, ваньзэс дышетэм, калыке поттэм. Нылпиоссэ дышетон амалъёсыз но тунсыко вылэм. Тани басьтом одӥг учырез. Петыр агай пиез азьын вить манетлыкъем уксёез сутэм. Пиез куалектэм: жаль собыдӟа уксё! Нош атаез шуэм: «Тамак кыскисьёс но тазьы ик уксёзэс суто».Пётр Павловичлэсь гожъямъёссэ лыдӟыса, паймоно: ма гинэ отын ӧвӧл! Кызьы ортчиз ар: куазь кыӵе вал, шырчикъёс ку вуизы, кыӵе емыш удалтӥз, колхоз ужын выль амалъёсты пыӵатон, муш вордӥсьёслы визь-кенеш. Бадӟым инты басьто кылбуръёсыз. Малы ке соосты со кырӟанъёс шуыса нимам. Пинал дыр, яратон, вордскем шаердэ гажан, инкуазь узырлыкез утён, кулонзэ малпаса гожтэм кырӟанъёс.Ой, дунне, дунне, тон паськыт дунне,Тон шулдыр дунне, тон чебер дунне.Ой, дунне, дунне, ӵыдонтэм дунне,Ми ведь тон дорын куноын гинэ.Петыр агайлэн вань кылбуръёсыз 70-80 арес котыраз гожтэмын (кулӥз со 1976-тӥ арын). Аслэсьтыз чуръёссэ «пересь кырӟан» шуылэм.Нина Новгородцева. Теги: Алнаш  